
Наредба
за местоположението на стопански сгради за животни и птици
и обемът на животновъдната дейност на територията на

Община Грамада
гр. Грамада - март 2018 г. 
Раздел първи
ОБЩИ ПОЛОЖЕНИЯ.
Чл.1. С тази наредба се определят реда и начина на притежаване, отглеждане и контрола на животни на територията на населените места в община Грамада съгласно Закона за ветеринарномедицинската дейност, Закона за защита на животните и други специални нормативни актове.
Раздел втори

Права и задължения на община Грамада и кметовете /кметски наместници на населените места

Чл.2. Кметовете и кметските наместници:

1. съдействат за изпълнението на мерките за профилактика, ограничаване и ликвидиране на болестите по животните;

2. районират пасищата и водопоите в зависимост от епизоотичната обстановка, а при необходимост - забраняват използването им;

3. предприемат мерки за недопускане на животни в депата за отпадъци;

4. организират събирането на умрелите безстопанствени животни съгласно изискванията на Регламент (ЕО) № 1069/2009 на Европейския парламент и на Съвета от 21 октомври 2009 г. за установяване на здравни правила относно странични животински продукти и производни продукти, не предназначени за консумация от човека, и за отмяна на Регламент (ЕО) № 1774/2002 (Регламент за страничните животински продукти) (ОВ, L 300/1 от 14 ноември 2009 г.), наричан по-нататък "Регламент (ЕО) № 1069/2009";

5. организират обезвреждането на странични животински продукти извън обекти по чл. 259, ал. 1 и 2 и инсталациите по чл. 259ав случаите, определени с Наредба № 22 от 2006 г. за условията и реда за обезвреждане на странични животински продукти и на продукти, получени от тях, и на специфичнорискови материали извън обектите, регистрирани в РВМС (ДВ, бр. 21 от 2006 г.);

6. предприемат мерки за недопускане използване на общински пасища и места за водопой от животни, които не са идентифицирани и на които не са извършени мерките по програмата за профилактика, надзор, контрол и ликвидиране на болести по животните и зоонози;

7. предприемат мерки за недопускане на свободно движение на животни по улиците на населените места;

8. определят маршрута на движение на животните от сборни стада по улиците на населените места.

9. осъществяват контрол за спазване на наредбата по ал. 1.

Чл.3. Общинските съвети определят с наредба обема на животновъдната дейност и местата за отглеждане на селскостопански животни по смисъла на Закона за животновъдството на територията на съответната община.
Раздел трети
ПРАВА И ЗАДЪЛЖЕНИЯ НА СОБСТВЕНИЦИТЕ НА СЕЛСКОСТОПАНСКИ ЖИВОТНИ, ПТИЦИ И ПЧЕЛНИ СЕМЕЙСТВА
Чл.4. Физическите, юридическите и временно пребиваващите в населените места лица имат право:
1.Да изграждат лични и помощни стопанства.

2.Да отглеждат животни за лични и промишлени нужди
3.Да живеят в комфортна околна среда
Чл.5. Физическите, юридическите и временно пребиваващите в населените места  лица на територията на община Грамада  са длъжни да:
1.Изграждат помощни и лични стопанства въз основа на строително разрешение и другите строителни книжа в съответствие със Закона за устройство на територията  и съгласно действащите правила и норми  и да съгласуват с Община Грамада инвестиционните си намерения; 

2.Да спазват регламентирания брой животни в регулационните граници на населените места както следва:

а) едър рогат добитък- 3 бр. и техните приплоди до едногодишна възраст.
б) свине за угояване – до 5 бр.

в) коне и магарета – до 1 бр. и техните приплоди до едногодишна възраст
г) птици на открито до  50 бр.
д) зайци до 20 бр. и техните приплоди;
е) овце или кози до 10 бр. общо и техните приплоди до 18 месеца
ж) пчелни семейства – в съответствие с изискванията на Закона за пчеларството
3.Спазват хигиенните изисквания за здравна защита на селищната среда

4.Предотвратяват и ограничават замърсяването на околната среда от отглеждането на животни

5.Запазват комфорта на живот на жителите на населените места.
Чл.6. Собствениците на селскостопански животни, птици и пчелни семейства са длъжни да опазват здравето на животните и птиците и да предпазват хората от болести, както и да опазват околната среда.
Чл.7. (1) Собствениците на селскостопански животни осигуряват места в своя имот за временно съхранение на оборската тор, като площадката за съхранение е на минимум 10 метра от жилищни сгради и при спазване на сервитутите по чл.14, ал.1 от ЗУТ. Торта се изнася минимум три пъти в месеца, а през летния сезон минимум веднъж седмично. 
(2) Площадките, на които ще се съхранява оборски тор и отпадъчните води от животновъдния обект, не трябва да създават възможности за отделяне на отровни и вредни емисии в атмосферния въздух, и проникване на същите в почвата и особено в подпочвените води. 
Чл.8. Във връзка с предотвратяване, ограничаване и ликвидиране на болести, собствениците на селскостопански животни, птици и пчелни семейства са длъжни да уведомят общинската администрация и съответните държавни  ветеринарномедицински органи за заболявания по отглежданите от тях животни и в случай на смърт.
Раздел  трети
РЕД ЗА ОТГЛЕЖДАНЕ НА ДОМАШНИ ЖИВОТНИ И ПТИЦИ НА ТЕРИТОРИЯТА НА ОБЩИНА ГРАМАДА
Чл.9. Животните се отглеждат и използват по начин, съответстващ на тяхното развитие и предназначение, съобразен с физиологичните им нужди и екологичните изисквания.
Чл.10. Гражданите могат да отглеждат животни и птици, на територията на общината в подходящи помещения, при спазване на ветеринарно-санитарните, зоохигиенните норми и изискванията към местоположението на стопанските сгради за животни и птици и обема на животновъдната дейност.
Чл.13. Забранява се:
(1) Движението на животни и птици отглеждани със стопанска или нестопанска цел в населените места без придружител.
(2) Пашата на селскостопански животни в населените места на територията на паркове, градинки, училища, културни и здравни заведения, специално създадени зелени площи и на местата допълнително забранени за  паша с разпореждане на местните административни органи или по заповед на кмета на общината.
(3) Изхвърляне на животински отпадъци в кофите за битови отпадъци, както и извън определените за това места.
(4) За преустановяване на горепосочените нарушения Кметът на Общината може да издаде и Заповед за принудително преместване на животните, оглеждани в нарушение на тази наредба, извън жилищните зони на населените места или тяхното премахване.

Раздел четвърти
ИЗИСКВАНИЯ КЪМ МЕСТОПОЛОЖЕНИЕТО НА СГРАДИ ЗА ЖИВОТНИ И ПТИЦИ

Изисквания към местоположението на сгради за животни и птици.
Чл.14. На територията на община Грамада се допуска отглеждането на домашни животни и птици в сградите и постройките на допълващото застрояване, които са предназначени за стопанска дейност.
Чл.15 (1) Минималните отстояния на стопанските сгради са както следва:
1. От жилищна сграда в съседен парцел - 6 метра;
2. От регулационна линия със съседен парцел - 3 метра и на вътрешната граница на урегулирания поземлен имот, ако калканните им стени покриват калканни стени на заварени или новопредвидени постройки в съседния урегулиран поземлен имот или плътни огради.
3. От жилищна сграда в съсобствен парцел - 10 метра;
(2) При нотариално заверено съгласие на собствениците на съседни парцели се допуска намаляване на отстоянията по т.1 и т.2 от предходната алинея.

Чл.16. Сградите и постройките на допълващото застрояване не могат да се разполагат на уличната регулационна линия или навътре от нея пред сгради на основното застрояване.
Чл.17. (1) При изграждане или реконструкция на сгради и постройки за отглеждане на селскостопански животни се осигуряват следните условия:
1. Водопроницаеми подове и стени, позволяващи лесно почистване, дезинфекция и измиване.
2. Дворове, позволяващи лесно механично почистване, дезинфекция и измиване.
3. Помещение за фуражите.
4. Торище с наклон за отцеждане на тора и циментирана основа.
5. Заустване на отпадъчните води в утаечна шахта.
 (2)   За нарушения по глава четвърта се налагат глоби от 20 до 150 лв. При повторно нарушение от 150 до 500 лв.
Раздел пети
ОРГАНИЗАЦИЯ И КОНТРОЛ НА ДЕЙНОСТИТЕ ПРИ ОТГЛЕЖДАНЕ НА ЖИВОТНИ, ВКЛЮЧИТЕЛНО ПТИЦИ ЗА ПРОМИШЛЕНИ И ЛИЧНИ НУЖДИ 
Чл.18. Не се разрешава клането на животни в помощните и лични стопанства за търговия и снабдяване на обществени заведения.
Чл.19.Не се разрешава извършването на производствени и стопански дейности в жилищни сгради, при които се получават – отпадъци, прах, газове, шум, вибрации, миризми и други наднормени вредности причиняващи дискомфорт на живущите.
Чл.20. Контролът по спазване на настоящата Наредба се осъществява от Кмета на община Грамада  или определено от него длъжностно лице, кметове и кметски наместници на населените места .
Чл.21. Лицата, нарушили разпоредбите на тази Наредба, както и лицата, допуснали извършването на такива нарушения, се наказват с глоба в размер от 50 до 150 лв, а при повторно нарушение - от 150 до 500лв.
Чл.22 Нарушенията на наредбата се установяват с актове, съставени от длъжностни лица, определени със заповед на Кмета на Общината.
Чл.23. Въз основа на съставените актове Кмета на Общината издава наказателни постановления.
Чл.24. Установяването на нарушенията, издаването, обжалването и изпълнението на наказателните постановления се извършват по реда, предвиден по Закона за административните нарушения и наказания.
Чл.25. Нарушението е повторно, когато е извършено до една година от влизането в сила на наказателното постановление, с което нарушителят е наказан за нарушение от същия вид.
Чл.26. Освен глобите, нарушителите заплащат и разходите, свързани с установяване и отстраняване на нарушенията.
Раздел шести
ДОПЪЛНИТЕЛНИ РАЗПОРЕДБИ
§ 1. По смисъла на тази Наредба употребяваните понятия, имат следното значение:
 - ,,идентификация на животно” е характеризирането му по неговата маркировка, паспортни и регистрационни данни;
 - ,,животно домашен любимец” е всяко животно, отглеждано или предназначено да бъде отглеждано от човека в неговия дом за удоволствие или като компаньон;
 - ,,отглеждане и развъждане с търговска цел” е отглеждане и развъждане със стопанска цел;
 - ,,търговия с животни домашни любимци” са всички сделки, извършвани редовно със стопанска цел, включващи прехвърляне на правото на собственост върху тези животни;
 - ,,селскостопански животни” са едри и дребни преживни животни, свине, птици и еднокопитни (коне, магарета и техните хибриди).
 - „граница на населено място” е границата определена с общ Устройствен план, която разграничава урбанизираната територия на селището от неговото землище.
Раздел седми
ПРЕХОДНИ И ЗАКЛЮЧИТЕЛНИ РАЗПОРЕДБИ
§2. Наредбата се издава на основание чл.21, ал.2 от Закона за местното самоуправление и местната администрация, Закона за устройство на територията, Наредба № 44 за ветеринарномедицинските изисквания към животновъдните обекти, Закона за защита на животните и Закона за ветеринарномедицинската дейност.
§3. Наредбата е приета от Общински съвет – Грамада с Решение №..............., взето с Протокол № ............ от ...................2018 г.

§4. Изпълнението и контролът по изпълнението на Наредбата се възлага на Кмета на община Грамада, Кметовете и Кметските наместници по населени места.

§5. Привеждането на личните стопанства в съответствие с изискванията на тази Наредба да се извърши в три месечен срок от влизането й в сила.
§6. Наредбата може да бъде изменена, допълнена или отменена с решение на Общински съвет – Грамада.
§7. Текстовете в Наредбата са съобразени с действащото българско законодателство.

§8. За неуредените въпроси в настоящата Наредба, Общински съвет – Грамада приема отделни решения.

§9. Наредбата подлежи на публикуване в интернет – страницата на община Грамада.
ОГНЯН ГЕОРГИЕВ

          ПРЕДСЕДАТЕЛ НА ОбС - ГРАМАДА

